Australia
Store norske leksikon,Geografi,Verdens geografi,Oseania,Australias geografi
Australia er en føderal stat i Oseania, et monarki og medlem av Samveldet. Australia er verdens sjette største stat etter areal, og omfatter hele det australske kontinent (det egentlige Australia) pluss Tasmania. Landet har kyst til Indiahavet i vest og til Stillehavet i øst. Nærmeste naboland er Papua Ny-Guinea, Indonesia og Øst-Timor i nord.
Australia forvalter en sektor av Antarktis og flere mindre øyer og øygrupper i Stillehavet og Indiahavet.Befolkningen er på 25 809 973 innbyggere (2021). Hovedstaden er Canberra.Australias urbefolkning består av to grupper av urfolk: aboriginer og øyboere i Torresstredet. I dag er de fleste innbyggerne av britisk herkomst. Det meste av kontinentet er folketomt, og Australia er en nasjon av byboere. Økonomien er velutviklet, og mesteparten av inntektene kommer fra mineraler, jordbruksvarer og industri.Australias geografiske isolasjon har gitt mange endemiske arter.Opprinnelsen til landets navn er latin: Terra Australis, Sørlandet.Australias nasjonalsang er «Advance, Australia Fair» (Fremad, vakre Australia). Geografi og miljø Den 25 760 kilometer lange kysten er forholdsvis lite innskåret. I den vestlige halvdelen av Australia er det et platålandskap, i det indre ligger det største sammenhengende ørkenområdet på jorden etter Sahara. Den nordlige delen av landet har vegetasjon som spenner fra tropisk regnskog til sletter samt ørken. I øst finnes tropisk regnskog og fra nord til sør fjellkjeden Great Dividing Range. Utenfor nordøstkysten ligger Great Barrier Reef, verdens lengste korallrev.Det er få store elver, lengst er Murray (2570 kilometer) med tilløpene Darling og Murrumbidgee. Største innsjø er Eyresjøen.Plante- og dyrelivet har utviklet mange arter som er spesielle for Australia, blant annet dingohund, pungdyrene kenguru og koala, og kloakkdyrene nebbdyr og maurpinnsvin. Flere dyr er innført og har spredd seg sterkt (kanin, kamel). Blant særegne fuglearter merkes svartsvane, emu, lyrehale og latterfugl (kokaburra). Av slangeartene er mer enn halvparten giftige. I tropiske strøk finnes krokodiller i elvene. I det indre er det busk- og ørkenvegetasjon. 230 av klodens 232 arter av eukalyptustrær vokser i Australia.Australia er jordens tørreste bebodde kontinent. I nord er klimaet tropisk med regntid om sommeren (oktober–april) og tørr vinter. I sørøst og lengst sørvest (Perth) er klimaet subtropisk og temperert; i det indre er det ubetydelig nedbør. Les mer om Australias geografi, planteliv i Australia, dyreliv i Australia. Folk og samfunn Det er tettest befolkning i sørøst, med de største byene Sydney, Melbourne og Brisbane og i sørvest (Perth). Det er ellers store folketomme områder. 86,4 prosent av befolkningen bor i urbane strøk (2021).Forfatningen er i hovedtrekk lik den britiske. Grunnloven fastslår religionsfrihet og tillater ikke statskirke. De største kirkesamfunn er det anglikanske, romersk-katolske, metodistiske og presbyterianske.Språket er engelsk med australsk særpreg. Les mer om Australias befolkning og australske språk. Stat og politikk Australia er en føderasjon av seks delstater, to (eller tre) interne territorier og sju eksterne territorier. De interne territoriene ligger i hovedlandet, mens de eksterne ligger i Stillehavet, Indiahavet og Antarktis. Vest-Australia Sør-Australia Queensland New South Wales Victoria Tasmania Nordterritoriet Australian Capital Territory  I tillegg ligger det lille og nesten folketomme Jervis Bay Territory ved kysten øst for Canberra; territoriet er ikke selvstyrt og kan i praksis ses på som en eksklave av Australian Capital Territory. Korallhavøyene i Korallhavet, utenfor østkysten av Queensland  Norfolkøya noe lenger øst i Stillehavet  Ashmore og Cartierøyene utenfor nordvestkysten av Vest-Australia  Christmasøya noe lenger vest i Indiahavet  Kokosøyene enda lenger vest i Indiahavet  Heard- og McDonaldøyene enda lenger vest og langt sør i Indiahavet, nærmere Antarktis enn hovedlandet  Australian Antarctic Territory i Antarktis  Australia er medlem av Samveldet av nasjoner. Formelt ligger makten hos den britiske monark representert av en generalguvernør; denne assisteres av et utøvende råd som alle statsråder automatisk er medlem av.Forbundsparlamentet har to kammer: Senatet har 76 senatorer valgt for seks år, Representanthuset har 151 medlemmer valgt for tre år ved valg i enmannskretser. Hver av delstatene, bortsett fra Queensland, har en guvernør og et parlament med et over- og underhus, en regjering ledet av en førsteminister og et utøvende råd. Scott Morrison fra det liberalkonservative partiet Liberal Party of Australia var Australias statsminister fra 2018 til 2022. Ved parlamentsvalget 21. mai 2022 ble arbeiderpartiet det klart største partiet i Representanthuset. Mot denne bakgrunn trakk Scott Morrison seg 23. mai 2022 og arbeiderpartiets leder, Anthony Albanese, ble innsatt som landets statsminister samme dag. Opptellingen viste at arbeiderpartiet fikk rent flertall i Representanthuset (77 av 151 representanter).Militærtjenesten er frivillig. Forsvaret består av hær, en marine og et luftvåpen. Australia har verdens tolvte største forsvarsbudsjett (2020). Landet er medlem av blant annet FN (siden 1945) og de fleste av FNs særorganisasjoner, samt Verdensbanken, Verdens handelsorganisasjon, Commonwealth, OECD, APEC og Pacific Islands Forum. Australia har deltatt i fredsbevarende internasjonale operasjoner i flere verdensdeler. Les mer om Australias politiske system, delstater og territorier i Australia, Australias statsministere og Australias forsvar. Historie Urbefolkningen innvandret fra Sørøst-Asia for mer enn 40 000 år siden. Den første europeer man med sikkerhet vet gikk i land i Australia var nederlenderen Willem Jansz, som kom til nordkysten i 1606. Østkysten ble utforsket og landet tatt i britisk besittelse av James Cook i 1770.Fra 1788 til 1868 ble britiske fanger sendt til flere straffekolonier i Australia. Den første ble etablert i Sydney Cove med navnet New South Wales 26. januar 1788, som er Australias nasjonaldag, og markerer starten på permanent europeisk bosetting i landet. Transport av fanger til New South Wales tok slutt i 1840, mens siste fangeskip ankom Fremantle nær Perth i 1868. Frivillig innvandring over hele kontinentet økte på 1800-tallet. Et gullrush i perioden 1851–1861 tredoblet befolkningen. I 1901 fikk Australia selvstyre og dominionstatus, og landet ble organisert som en forbundsstat. Landet deltok i begge verdenskriger på Storbritannias side og på USAs side i Koreakrigen og Vietnamkrigen.Australia oppnådde full uavhengighet i 1931. Urbefolkningen fikk eiendomsrett til tradisjonelle bosetningsområder i 1977. I senere år har Australia spilt en større politisk rolle i Asia og Stillehavsområdet. I 1999 stemte 55 prosent av innbyggerne mot at Australia skulle bli en republikk. I 2008 ba myndighetene om unnskyldning for tidligere urett begått mot urbefolkningen. Les mer om Australias forhistorie, Australias historie, viktige årstall i Australias historie. Økonomi og næringsliv Australias økonomi er blant verdens 18. største målt etter BNP. Jordbruket er moderne, med store driftsenheter. Australia er verdens største produsent av ull og verdens største eksportør av storfekjøtt. Eksporten av hvete er betydelig.Mineraler, petroleum, kull og gull utgjør en fjerdedel av Australias eksportverdi. Det er stor gruvedrift på blant annet bly, nikkel, tantal, uran og sink, og det er store forekomster av diamanter, jernmalm og manganmalm, ilmenitt, zirkon, bauxitt og kobolt. Australia står for 95 prosent av verdens opalproduksjon.Jern- og stålindustrien er betydelig, og det er stor produksjon av næringsmidler, tekstiler, maskiner og biler. Kjemisk industri og treforedling er omfattende. I 2019 var de største eksportmarkedene Kina (39 prosent), Japan (15 prosent), Sør-Korea (sju prosent) og India (fem prosent). Turisme er en viktig næringsgren. I 2019 besøkte 9,3 millioner utenlandske turister Australia. Les mer om økonomi og næringsliv i Australia, jordbruk i Australia, turisme i Australia og mynt, mål og vekt i Australia. Kunnskap og kultur Australia har mer enn 60 dagsaviser. De fleste er regionale, de eneste med nasjonal utbredelse er The Australian og Australian Financial Review.I tillegg til det statlige Australian Broadcasting Company (ABC) finnes mange kommersielle radio- og fjernsynsstasjoner. Det delvis statsstøttede Special Broadcasting Service (SBS) har radio- og TV-programmer på mange språk, særlig myntet på urbefolkningen og innvandrere. Radio og fjernsyn brukes mye i undervisning.Australia har høyt utviklede vitenskaps- og teknologisektorer.En selvstendig australsk litteratur utviklet seg på 1800-tallet. Kjente etterkrigsforfattere er Martin Boyd, Xavier Herbert, Christina Stead, nobelprisvinneren Patrick White og Morris West.Minst 30 000 år gamle hulemalerier viser at australske urfolk utviklet en av verdens eldste sivilisasjoner. Siden 1788 har britisk vestlig kultur dominert. I 1940-årene utviklet en australsk ekspresjonisme seg med kjente malere som Arthur Boyd, Russell Drysdale og Sidney Nolan. I etterkrigstid har australsk kunst hentet mest inspirasjon fra amerikansk kunst.Australia er hjemland til en rekke internasjonalt kjente musikkartister, blant dem er Bee Gees, Olivia Newton-John, AC/DC, Nick Cave, Kylie Minogue og Natalie Imbruglia.Australia regnes i dag blant verdens ledende filmproduserende land. Kjente skuespillere er Russell Crowe, Nicole Kidman, Cate Blanchett og Paul Hogan, som hadde den mannlige hovedrollen i Crocodile Dundee-filmene. Les mer om skole og utdanning i Australia, massemedier i Australia, Australias litteratur, kunst i Australia, musikk i Australia, dans i Australia, teater i Australia, film i Australia og idrett i Australia. Australia og Norge Norge er representert i Australia ved sin ambassade i Canberra, honorære generalkonsulater i Sydney og Melbourne, samt honorære konsulater i Adelaide, Brisbane, Hobart og Perth. Den australske ambassade i Danmark er sideakkreditert til Norge.Norges eksport til Australia utgjorde 2544 millioner norske kroner i 2021, mens importen beløp seg til 2038 millioner norske kroner. Med dette hadde Norge et overskudd i handelsbalansen med Australia på 506 millioner norske kroner. Mer enn 60 norske bedrifter er representert i Australia, blant annet Aker ASA, Dyno, Norsk Hydro, Jotun, Kongsberg Gruppen og Wallenius Wilhelmsen.Statens pensjonsfond utland har investert 231,3 milliarder norske kroner i Australia (2021). Av dette er 158,3 milliarder norske kroner i aksjer i 308 selskaper og 73,0 milliarder norske kroner i rentepapirer.Det var 391 norske studenter i Australia i 2020. Les mer i Store norske leksikon Oseania Eksterne lenker Utenriksdepartementets reiseinformasjon om Australia BBCs landside om Australia CIA World Factbook om Australia Australian Bureau of Statistics Statistisk Sentralbyrå: Statistikkbanken